Mega Channel

Ιστορία

Ο σταθμός άρχισε να εκπέμπει στις 20 Νοεμβρίου 1989 στις 15:00 το μεσημέρι. Το Mega Channel ήταν το πρώτο ιδιωτικό κανάλι που εξέλαβε άδεια λειτουργίας στην Ελλάδα και το πρώτο ιδιωτικό κανάλι της Ελλάδας που εξέπεμψε τηλεοπτικό πρόγραμμα, αν δεν συνυπολογιστούν και κάποιες άλλες σποραδικές ιδιωτικές και δημοτικές προσπάθειες χωρίς άδεια ή νομοθετική ρύθμιση για ιδιωτική τηλεόραση, που δεν είχαν συνέχεια. Η προσωρινή άδεια "δοκιμής τοπικού ραδιοτηλεοπτικού σταθμού" για τη λειτουργία του δόθηκε επί συγκυβέρνησης Τζαννή Τζαννετάκη.
Το 1993 δόθηκε ανανεωτική άδεια λειτουργίας ισχύος 7 ετών, η οποία συνέχισε να παρατείνεται και να διατηρείται νομοθετικά σε ισχύ μέχρι και σήμερα, όπως γίνεται και με τους υπόλοιπους ιδιωτικούς ραδιοτηλεοπτικούς σταθμούς, παρ' όλο που το τέταρτο τμήμα του Συμβουλίου της Επικρατείας έχει κρίνει ότι οι αλλεπάλληλες παρατάσεις νομιμότητας των ραδιοτηλεοπτικών ΜΜΕ είναι ουσιαστικά παράνομες και αντισυνταγματικές.

Τηλεοπτικές άδειες

Στον διαγωνισμό για τις τηλεοπτικές άδειες πανελλαδικής εμβέλειας που έγινε το 2016, η Τηλέτυπος, η εταιρεία που κατείχε το κανάλι, κατέθεσε αίτηση για άδεια η οποία απορρίφθηκε από το αρχικό στάδιο για τυπικούς λόγους. Ωστόσο, συνέχισε τελικώς να εκπέμπει, αφού ο διαγωνισμός κρίθηκε αντισυνταγματικός από το ΣτΕ, στις 26 Οκτωβρίου 2016. Στο νέο διαγωνισμό του οποίου η προκήρυξη για την υποβολή αιτήσεων ξεκίνησε στις 24 Νοεμβρίου 2017 και ολοκληρώθηκε στις 11 Ιανουαρίου 2018 με έξι καταθέσεις, το κανάλι δεν έκανε αίτηση για να πάρει μία από τις επτά νέες τηλεοπτικές άδειες, λόγω οικονομικών προβλημάτων. Οι εργαζόμενοι αντέδρασαν εκπέμποντας δελτίο ειδήσεων, ώστε να ενημερώσουν τους τηλεθεατές.
Στις 12 Μαρτίου 2018, συνεδρίασε το ΕΣΡ για να εγκρίνει ή να απορρίψει την αίτηση της Τηλέτυπος Α.Ε. για μετατροπή του σταθμού από γενικού περιεχομένου σε θεματικό. Ύστερα από συνεδρίαση επτά ωρών, το ΕΣΡ απεφάνθη κατά πλειοψηφία, με έξι ψήφους κατά της έγκρισης έναντι τριών και η ΕΕΤΤ ήταν υποχρεωμένη να μεταβιβάσει την απόφαση μέχρι τις 25 Μαρτίου στη Digea, για να κατεβάσει το σήμα, αλλά η διοίκηση του σταθμού κατέθεσε ασφαλιστικά μέτρα κατά της απόφασης του ΕΣΡ.
Την Δευτέρα του Πάσχα, στις 9 Απριλίου 2018 κόπηκαν από το κανάλι και τα πνευματικά δικαιώματα των παλαιών ξένων κινηματογραφικών ταινιών που πρόβαλλε, με αποτέλεσμα να περιοριστεί αποκλειστικά μόνο στο παλαιό ελληνικό του πρόγραμμα. Στις 22 Αυγούστου 2018, σταμάτησε να λειτουργεί το site του καναλιού megatv.com, καθώς δεν πληρώθηκε το domain για να συνεχιστεί η λειτουργία του. Ωστόσο η ιστοσελίδα επανήλθε δύο ημέρες αργότερα.
Τα προβλήματα σοβάρεψαν από το 2014, ενώ το 2016 οι τράπεζες δέσμευσαν τους λογαριασμούς για αποπληρωμή δανείων του Ομίλου ΔΟΛ (κατέχει το 22% του σταθμού), με αποτέλεσμα οι εργαζόμενοι να κατέβουν σε απεργία, και για λίγες μέρες να σταματήσει η κυκλοφορία των εφημερίδων «Τα Νέα» και «Το Βήμα» (τελικά οι εφημερίδες συνέχισαν την κυκλοφορία τους). Την Τρίτη 7 Φεβρουαρίου 2017 το δικαστήριο απέρριψε αίτημα των εργαζομένων για να ανοίξουν οι σφραγισμένοι από τις τράπεζες λογαριασμοί ώστε να γίνουν οι πληρωμές. Παρ' όλα αυτά οι εφημερίδες του Οργανισμού καθώς και όλα τα περιοδικά του, εξακολούθησαν να εκδίδονται και να κυκλοφορούν κανονικά (μάλιστα, «Τα Νέα» παραμένουν σταθερά η πρώτη σε κυκλοφορία εφημερίδα πανελλαδικά).
Από τις 19 Σεπτεμβρίου 2018 το κανάλι βρίσκεται σε καθεστώς ειδικής εκκαθάρισης, βάσει νόμου Δένδια, όπως έγινε και με τον ΔΟΛ με εκποίηση 15 εκατομμυρίων ευρώ. Τα ασφαλιστικά μέτρα συζητήθηκαν στις 27 Σεπτεμβρίου και η κύρια εκδίκαση ορίστηκε για τις 30 Οκτωβρίου. Η Alpha Bank ζήτησε τον ορισμό προσωρινής διοίκησης ενώ υπήρχε προγραμματισμένη γενική συνέλευση με το ίδιο θέμα στις 26 Σεπτεμβρίου. Στις 5 Οκτωβρίου του 2018 εγκρίθηκε από το ΣτΕ η οριστική διακοπή της μετάδοσης του σταθμού, την οποία είχε εισηγηθεί το ΕΣΡ. Στις 28 Οκτωβρίου 2018 στις 2:08:36 π.μ. η Digea κατέβασε το σήμα, ενώ από τις συνδρομητικές πλατφόρμες NOVA και COSMOTE TV σταμάτησε να εκπέμπει τα ξημερώματα της Τρίτης 20 Νοεμβρίου του 2018.

Οικονομικά προβλήματα

Το κανάλι αντιμετώπιζε από το 2012 σοβαρά οικονομικά προβλήματα. Ωστόσο, οι εργαζόμενοι στην Τηλέτυπος Α.Ε. δεν έιχαν λάβει την μισθοδοσία τους, από τα μέσα Απριλίου του 2016, με αποτέλεσμα την μη προβολή των ζωντανών προγραμμάτων. Τα οικονομικά προβλήματα οφείλονται στην μη ολοκλήρωση της αύξησης μετοχικού κεφαλαίου της εταιρείας, ενώ υπάρχουν και εκκρεμότητες με τις τράπεζες από τις οποίες έχει λάβει δάνεια ο σταθμός σχετικά με την εξόφλησή τους. Από τις 7 Σεπτεμβρίου του 2016, οι εργαζόμενοι του σταθμού βρίσκονταν σε επίσχεση εργασίας όπως αντίστοιχα από αυτήν την ημέρα το κανάλι σταμάτησε να προβάλει και δελτία ειδήσεων. Ωστόσο ένα χρόνο μετά (το διήμερο 9 με 10 Σεπτεμβρίου 2017) μετέδωσε live την ομιλία του Αλέξη Τσίπρα από τη ΔΕΘ, ενώ το διήμερο 16-17 Σεπτεμβρίου μετέδωσε την ομιλία του Κυριάκου Μητσοτάκη, επίσης από την ΔΕΘ. Συγκεκριμένα από το καλοκαίρι του 2016, το κανάλι δεν μετέδιδε κανονικό πρόγραμμα, παρά μόνο παλιές ξένες κινηματογραφικές ταινίες, παλιές σειρές και εκπομπές από το αρχείο του και μια κάρτα με τους 420 εργαζόμενους που προβαλλόταν τον Ιανουάριο του 2018.
Το δελτίο καιρού συνέχιζε να προβάλλεται κάθε απόγευμα στις 17:00 παρ' όλα αυτά, μέχρι και την Τετάρτη 31 Ιανουαρίου του 2018, ώσπου κόπηκε και αυτό οριστικά λόγω ρευστού, παράλληλα την ίδια ημέρα διακόπηκαν οριστικά και οι διαφημίσεις, θυμίζοντας, τόσο στο πρόγραμμα όσο και στη ροή του, ένα κανάλι "φάντασμα". Μάλιστα, στις 6 Οκτωβρίου 2016 κατατέθηκε αίτηση από τρίτη εταιρεία, με την οποία ζητεί να κηρυχθεί σε κατάσταση πτώχευσης η Τηλέτυπος.

Ιδιοκτησία

Ο σταθμός ήταν ιδιοκτησία της Τηλέτυπος Α.Ε. η οποία συστάθηκε την Τετάρτη 26 Απριλίου 1989 με την επωνυμία Τηλέτυπος Ανώνυμη Εταιρεία Τηλεοπτικών Προγραμμάτων και το διακριτικό τίτλο ΜΕΓΚΑ ΤΣΑΝΕΛ (MEGA CHANNEL) ως τηλεοπτικό δίκτυο πέντε εκδοτών (Μπόμπολας, Λαμπράκης, Τεγόπουλος, Βαρδινογιάννης και Αλαφούζος). Τρία χρόνια αργότερα, τροποποιήθηκε το καταστατικό του φορέα ενώ στις 21 Ιουλίου 1994, εισήγαγε τις μετοχές της στην κύρια αγορά του Χρηματιστηρίου Αθηνών.
Στις 22 Μαΐου 2017 ο επιχειρηματίας Ιβάν Σαββίδης αγόρασε από την Πήγασος Εκδοτική Α.Ε. το 19,63% από το 33% των μετοχών του φορέα δίνοντας χονδρικά 12 εκατομμύρια ευρώ. Το υπόλοιπο 13,09% παρέμεινε στην ιδιοκτησία της οικογένειας Μπόμπολα, και ενεχυριάστηκε από τις τράπεζες. Εννέα μέρες μετά (την 31η) ο Βαγγέλης Μαρινάκης, κατά τη διαδικασία πλειστηριασμού και μεταβίβασης του ΔΟΛ, πλειοδότησε, καταθέτοντας δεσμευτική προσφορά 23 εκατομμυρίων ευρώ, και αποκτώντας, μεταξύ άλλων, το 22,11% του κεφαλαίου. Στις 21 Αυγούστου, ο Ιβάν Σαββίδης μεταβίβασε επισήμως το 19,63% του μετοχικού κεφαλαίου που κατείχε μέσω της Πήγασος στην κυπριακή εταιρία Elenovo Ltd. που συνεργάζεται με την Dimera Media Investments Ltd. συμφερόντων Ιβάν Σαββίδη. Τέλος στην μετοχική σύνθεση του φορέα του καναλιού συμμετείχαν ο επιχειρηματίας Δημήτρης Κοπελούζος με ποσοστό 4,5%, ο εφοπλιστής Βίκτωρας Ρέστης με ποσοστό 3,13% και άλλοι ξένοι και Έλληνες μικρομέτοχοι.

Επίγεια και αναλογικά

Την 1η Αυγούστου 2014, το κανάλι σταμάτησε να εκπέμπει αναλογικά και από τα τελευταία κέντρα εκπομπής, τον Υμηττό (Δίαυλος 25 UHF - από τις 20 Ιουλίου 2012) και την Πάρνηθα (Δίαυλος 64 UHF, αρχικά στους 66 UHF και στα 7 VHF). Ο σταθμός δημιούργησε το 2009 μαζί με τους ιδιωτικούς σταθμούς πανελλαδικής εμβέλειας ALPHA, ΑΝΤ1, Μακεδονία TV, ΣΚΑΪ, STAR και το ALTER (που είχε την ίδια μοίρα με τον σταθμό, το 2012) την ψηφιακή πλατφόρμα της Digea. Στις 28 Οκτωβρίου 2018, έπειτα από σχετική απόφαση του ΕΣΡ σταμάτησε να εκπέμπει και επίγεια ψηφιακά. Το κανάλι πλέον είναι ενεχυριασμένο στις συστημικές τράπεζες, και δεν έχει τυπικά συμμετοχή στην Digea.

Δορυφορικά

Από το 2000, ο σταθμός εξέπεμπε και μέσω της συνδρομητικής ψηφιακής δορυφορικής πλατφόρμας NOVA, ενώ ήταν διαθέσιμος και στο συνδρομητικό πακέτο της COSMOTE TV. Στις 20 Νοεμβρίου 2018, έπειτα από σχετική απόφαση του ΕΣΡ, σταμάτησε η μετάδοση και από τις δύο δορυφορικές πλατφόρμες, έναν περίπου μήνα μετά την διακοπή του επίγειου ψηφιακού σήματος.

Mega Cosmos

Το Mega Cosmos ήταν το διεθνές τηλεοπτικό δίκτυο του MEGA CHANNEL που μετέδιδε το πρόγραμμα του σταθμού για τους Έλληνες του εξωτερικού στη Βόρεια Αμερική, την Αφρική, την Ασία και την Αυστραλία. Αρχικά, λεγόταν MEGA CHANNEL Αυστραλία, και στη συνέχεια μετονομάστηκε σε Mega Cosmos χρησιμοποιώντας ένα κοινό όνομα και λογότυπο για την Αυστραλία και τις ΗΠΑ.

Αυστραλία

Το κανάλι άρχισε αρχικά να μεταδίδεται το 2000, αλλά λόγω συμβατικών προβλημάτων, ανέστειλε τη λειτουργία του μέχρι τα τέλη του 2005, ώσπου ξεκίνησε εκ νέου, χάρη σε μια νέα συμφωνία που υπεγράφη με την UBI World TV, η οποία τον Ιούνιο του 2012 διέκοψε τις υπηρεσίες της με αποτέλεσμα το Mega Cosmos να είναι και πάλι προσωρινά μη διαθέσιμο. Από τον Ιανουάριο του 2013 το κανάλι εξέπεμπε μέσω της πλατφόρμας του Ellas TV.

Καναδάς

Το κανάλι άρχισε να μεταδίδεται το Νοέμβριο του 2001 μέσω του Odyssey Television Network, αλλά λόγω συμβατικών προβλημάτων το καλοκαίρι του 2003, ανέστειλε τη λειτουργία του μέχρι το 2007, ώσπου ξεκίνησε εκ νέου, χάρη σε μια νέα συμφωνία που υπεγράφη με την Ethnic Channels Group. Τον Ιούνιο του 2012, η Ethnic Channels Group έχασε τα δικαιώματα μετάδοσης του καναλιού το οποίο σταμάτησε να εκπέμπει. Το κανάλι ξεκίνησε εκ νέου λίγο αργότερα στο πλαίσιο μιας δεύτερης συμφωνίας με την Odyssey Television Network.

Ηνωμένες Πολιτείες

Το κανάλι άρχισε να μεταδίδεται στα τέλη του 2000 μέσω της πλατφόρμας Dish Network. Την 1η Δεκεμβρίου 2006 μετακινήθηκε στην DirecTV, λόγω συμβατικών προβλημάτων, ενώ την 1η Απριλίου του 2011, λόγω έλλειψης συνδρομητών, μετακινήθηκε στην πλατφόρμα Home2US. Στις 5 Δεκεμβρίου του 2012, το Mega Cosmos επέστρεψε στην Dish Network, μετά από απουσία 12 χρόνων ενώ από τον Ιανουάριο του 2013 εξέπεμπε και μέσω της πλατφόρμας του Ellas TV.

Mega Extra

Το Mega Extra ήταν ένθετο κανάλι του Mega Channel, το οποίο εξέπεμπε αποκλειστικά από την NOVA (η οποία ανήκε παλιά στην Multichoice Hellas, που ήταν τότε και σημαντικός μέτοχος του Mega). Το Mega ήταν ο αποκλειστικός σταθμός μετάδοσης των αγώνων του ΟΥΕΦΑ Τσάμπιονς Λιγκ την περίοδο 2003-2005 τις Τετάρτες, και λόγω σύμπτωσης δύο αγώνων ελληνικών ομάδων κάποιες Τετάρτες, ο ένας αγώνας μεταδιδόταν από το λεγόμενο κανάλι, και ο άλλος από το ένθετο.

Κυρώσεις για τη στάση του σταθμού και δημοσιογράφων του στο δημοψήφισμα του 2015

Με τις αποφάσεις 301/2015, 85/2017 και 88/2017 της Ολομέλειας του Εθνικού Συμβουλίου Ραδιοτηλεόρασης επιβλήθηκαν στον τηλεοπτικό σταθμό MEGA πρόστιμα και έγινε σύσταση για τη στάση του σταθμού αναφορικά με τα capital controls, που επιβλήθηκαν τον Ιούνιο του 2015, και το δημοψήφισμα της 5ης Ιουλίου 2015. Ειδικότερα με την πρώτη απόφαση επιβλήθηκε πρόστιμο 20.000 ευρώ επειδή στο κεντρικό δελτίο ειδήσεων του MEGA στις 29 Ιουνίου 2015 παρουσιάστηκε φωτογραφία με μια ηλικιωμένη γυναίκα να προστατεύει με το σώμα της φίλη της που έκανε ανάληψη σε ΑΤΜ προκειμένου να μην πέσει θύμα ληστείας, με τον ισχυρισμό ότι είχε τραβηχτεί στο κέντρο της Αθήνας, μετά την επιβολή των capital controls ενώ είχε τραβηχτεί στην Νότια Αφρική. Πρόστιμο 20.000 ευρώ επιβλήθηκε και με τη δεύτερη επειδή στις 30 Ιουνίου 2015 κατά τη διάρκεια του προγράμματος του σταθμού είχαν προβληθεί επανειλημμένως εικόνες από ουρές σε ΑΤΜ και βενζινάδικα συνοδευόμενες από πηχυαίους τίτλους καθώς και η επιχειρηματολογία καθηγητή πανεπιστημίου που υποστήριζε το ΝΑΙ στο δημοψήφισμα χωρίς την προβολή της αντίθετης άποψης. Με την απόφαση 85/2017 έγινε σύσταση για τον τρόπο που δημοσιογράφοι του σταθμού χειρίστηκαν τις ουρές στα ΑΤΜ στις 2 Ιουλίου 2015.
Με την απόφαση 5/2016 του Πρωτοβάθμιου Πειθαρχικού Συμβουλίου της ΕΣΗΕΑ επιβλήθηκε η ποινή της επίπληξης στους δημοσιογράφους του MEGA Όλγα Τρέμη, Μαρία Σαράφογλου και Μανώλη Καψή για τη στάση τους την περίοδο πριν το δημοψήφισμα.